Ontstoke inwoners maak amok in Limpopo | Maroela Media
Ontstoke inwoners maak amok in Limpopo
ŉ Groep ontstoke inwoners het drie huise in Limpopo afgebrand nadat hulle die huiseienaars daarvan beskuldig het dat hulle by ŉ man se dood betrokke was.
Lt.kol. Moatshe Ngoepe, provinsiale polisiewoordvoerder, het gesê twee huise, ŉ drie- en ŉ vierslaapkamer, asook ŉ rondawel, is Dinsdagmiddag in die Blinkwater-nedersetting in Giyani aan die brand gesteek. Al drie wonings behoort aan verskillende mense.
“Die huise en al die inhoud het tot die grond toe afgebrand. Geen beserings of sterftes is aangemeld nie. Die beraamde skade is meer as R100 000,” het Ngoepe gesê.
Volgens Ngoepe het die groep die huiseienaars beskuldig van die dood van ŉ 24-jarige plaaslike minibustaxibestuurder. Dié man, Nyiko Nathiel Makhubele, is verlede week doodgeskiet.
Lt.genl. Nneke Ledwaba, provinsiale polisiekommissaris, het die voorval veroordeel en gemeenskapslede gewaarsku om op te hou om die reg in eie hande te neem. “Inwoners moet eerder die polisie bel as hulle inligting het van enige verdagte persoon wat by ŉ misdaad betrokke is,” het Ledwaba gesê.
Die polisie ondersoek drie sake van brandstigting. Niemand is nog in verband met die voorval in hegtenis geneem nie. Die polisie monitor die gebied.
Nóg ŉ ouditfirma verbreek Gupta-bande
Twee in hof oor dwelmlaboratorium
Die regering het alle beheer verloor. Totale anargie heers. Elkeen vir homself, ons sal binnekort ‘n VN vredesmag benodig.
Wat moet hulle dan doen as die polisie en howe niks doen om die publiek te beskerm nie?
as die sapd hulle werk doen dan sal dit nie gebeur nie
Ek stem saam en ophou om die Nederlandse toeriste bus te roof